*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 22ας Σεπτεμβρίου 1987

για τη συμπλήρωση και την τροποποίηση της απόφασης 80/1096/ΕΟΚ που καθιερώνει συμπληρωματική χρηματοδοτική δράση της Κοινότητας για την εξάλειψη της κλασικής πανώλης των χοίρων

(87/488/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση αριθ. 87/230/ΕΟΚ του Συμβουλίου της 7ης Απριλίου 1987 για την τροποποίηση της οδηγίας 80/1095/ΕΟΚ και των αποφάσεων 80/1096/ΕΟΚ και 82/18/ΕΟΚ όσον αφορά τη διάρκεια και τα χρηματοδοτικά μέσα των μέτρων για την εξάλειψη της κλασικής πανώλης των χοίρων (1), και ιδίως το άρθρο 2,

την πρόταση της Επιτροπής (2),

τη γνώμη του Ευρωπαϊκού Κοινοβουλίου (3),

τη γνώμη της Οικονομικής και Κοινωνικής Επιτροπής (4),

Εκτιμώντας:

ότι η απόφαση 80/1096/ΕΟΚ του Συμβουλίου της 11ης Νοεμβρίου 1980 περί καθιερώσεως χρηματοδοτικής δράσης της Κοινότητας για την εξάλειψη της κλασικής πανώλης των χοίρων (5) περιόρισε τη διάρκεια της δράσης σε έξι έτη·

ότι το άρθρο 2 της απόφασης 87/230/ΕΟΚ ορίζει ότι το Συμβούλιο αποφασίζει ιδίως για τα απαραίτητα μέτρα που οφείλουν να εφαρμόσουν τα κράτη μέλη ώστε να επιτευχθεί η εξάλειψη της κλασικής πανώλης των χοίρων στην Κοινότητα· ότι τα μέτρα αυτά είναι πιθανόν να έχουν επιπτώσεις στο σύνολο της μέχρι σήμερα κοινοτικής ρύθμισης των προβλημάτων υγειονομικού ελέγχου στο εμπόριο των ζώων και των κρεάτων· ότι θα πρέπει ως εκ τούτου, προκειμένου να εξασφαλιστεί η αποτελεσματικότητα των μέτρων αυτών, να τροποποιηθούν κατάλληλα οι διατάξεις της ρύθμισης αυτής·

ότι κατά τη διάρκεια της περιόδου που καλύπτεται από την απόφαση 80/1096/ΕΟΚ ενέσκηψε σοβαρή επιζωοτία κλασικής πανώλης των χοίρων στο έδαφος ορισμένων κρατών μελών και ήταν δύσκολο για τα κράτη μέλη αυτά να ολοκληρώσουν το πρόγραμμά τους για την εξάλειψη της ασθένειας·

ότι, λόγω των μέτρων που εφαρμόζονται για την καταπολέμηση της ασθένειας και ιδίως της καθιέρωσης ζωνών εμβολιασμού, η ασθένεια έχει περιορισθεί· ότι, κατά συνέπεια, είναι δυνατό γι' αυτά τα κράτη μέλη να συνεχίσουν τις εργασίες εξυγίανσης για να απαλλάξουν τα σχετικά εδάφη από την κλασική πανώλη των χοίρων και ότι, για το σκοπό αυτό, είναι απαραίτητη συμπληρωματική περίοδος τεσσάρων ετών·

ότι είναι αναγκαίο να ληφθούν υπόψη τα μέτρα που εφαρμόζονται από ορισμένα κράτη μέλη, και ιδίως ο συστηματικός εμβολιασμός·

ότι ο προσδιορισμός και η διατήρηση εδαφών των κρατών μελών ή τμημάτων αυτών επίσημα απαλλαγμένων ή απαλλαγμένων από κλασική πανώλη των χοίρων μπορούν να συμβάλλουν τόσο στην ελεύθερη κυκλοφορία ζώντων χοίρων και χοιρινών κρεάτων μεταξύ των εδαφών αυτών ή των τμημάτων τους όσο και στη βελτίωση της παραγωγικότητας της κτηνοτροφίας και, κατά συνέπεια, του εισοδήματος των εργαζομένων στον τομέα αυτό·

ότι η Κοινότητα πρέπει να είναι σε θέση να διασφαλίζει ότι τα μέτρα, που λαμβάνονται από τα κράτη μέλη για την εφαρμογή χρηματοδοτικής δράσης στην οποία συμμετέχει, συντελούν στην πραγματοποίηση των στόχων· ότι θα πρέπει, για το σκοπό αυτό, να προβλεφθεί διαδικασία που καθιερώνει στενή συνεργασία μεταξύ των κρατών μελών και της Επιτροπής καθώς και επί τόπου ελέγχους σε τακτά διαστήματα για την εξασφάλιση της εκτέλεσης των προγραμμάτων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η απόφαση 80/1096/ΕΟΚ τροποποιείται ως εξής:

1. Το άρθρο 2 αντικαθίσταται από το ακόλουθο κείμενο:

«Άρθρο 2

1. Η διάρκεια της συμμετοχής της Κοινότητας στην πραγματοποίηση των μέτρων που αναφέρονται στο άρθρο 1 είναι έξι έτη για μια αρχική δράση και τέσσερα έτη για μια συμπληρωματική δράση.

2. Η προβλεπόμενη συνδρομή, που επιβαρύνει το κεφάλαιο του προϋπολογισμού της Κοινότητας που καλύπτει τις δαπάνες που εμπίπτουν στο γεωργικό τομέα, εκτιμάται σε 30 εκατομμύρια ECU για τη διάρκεια της αρχικής δράσης και σε 12 εκατομμύρια ECU για την Ισπανία και την Πορτογαλία και σε 35 εκατομμύρια ECU για τη διάρκεια της συμπληρωματικής δράσης.»

2. Στο άρθρο 3 παράγραφος 2, μετά τις λέξεις «που αναφέρεται στο άρθρο 5» προστίθεται «παράγραφος 1».

3. Στο άρθρο 3 προστίθεται η ακόλουθη παράγραφος:

«2α. Η Κοινότητα επιστρέφει στα κράτη μέλη, στα πλαίσια της συμπληρωματικής δράσης που αναφέρεται στο άρθρο 2 παράγραφος 1:

α) το 50 %, κατ' ανώτατο όριο, των εξόδων αποζημίωσης των ιδιοκτητών για τη σφαγή και καταστροφή των χοίρων στις εστίες της ασθένειας που διαπιστώνονται στο έδαφος κράτους μέλους·

β) το 50 %, κατ' ανώτατο όριο, των εξόδων αποζημίωσης των ιδιοκτητών για τη σφαγή και καταστροφή των χοίρων στα πλαίσια των εκστρατειών για τη συστηματική προληπτική ορολογική διάγνωση με στόχο την εκτέλεση του νέου προγράμματος το οποίο αναφέρεται στο άρθρο 5 παράγραφος 1α·

γ) 0,125 ECU, κατ' ανώτατο όριο, για κάθε δόση εμβολίου που χρησιμοποιείται στην περίπτωση επείγοντος εμβολιασμού:

- σε κράτος μέλος επίσημα απαλλαγμένο από την κλασική πανώλη των χοίρων σύμφωνα με το άρθρο 7 παράγραφος 1 της οδηγίας 80/1095/ΕΟΚ,

- σε περιοχή επίσημα απαλλαγμένη από την κλασική πανώλη των χοίρων σύμφωνα με το άρθρο 7 παράγραφος 2 της οδηγίας 80/1095/ΕΟΚ,

- σε κράτος μέλος όπου συστηματικός εμβολιασμός έχει απαγορευθεί από 3 μήνες τουλάχιστον,

- σε τμήμα του εδάφους κράτους μέλους όπου ο συστηματικός εμβολιασμός είχε απαγορευθεί από 3 μήνες τουλάχιστον.

Σε όλες τις περιπτώσεις η χορηγούμενη επιστροφή περιορίζεται στους εμβολιασμούς που πραγματοποιούνται κατά τη διάρκεια του έτους μετά ακολουθεί την έναρξη των εργασιών εμβολιασμού στο συγκεκριμένο τμήμα εδάφους·

δ) 0,125 ECU, κατ' ανώτατο όριο, για κάθε δόση εμβολίου που χρησιμοποιείται στην περίπτωση εμβολιασμού ο οποίος πραγματοποιείται σε ορισμένες καθορισμένες περιοχές στα πλαίσια της εκτέλεσης του νέου προγράμματος που αναφέρεται στο άρθρο 5 παράγραφος 1α. Εντούτοις, η χορηγούμενη επιστροφή αφορά μόνο τα δύο πρώτα έτη εφαρμογής του προγράμματος·

ε) μία ECU, κατ' ανώτατο όριο, για κάθε δείγμα που εξετάζεται σε εργαστήριο, είτε στα πλαίσια προληπτικής διάγνωσης της κλασικής πανώλης των χοίρων για τον καθορισμό των εκμεταλλεύσεων ή των περιοχών που αναγνωρίζονται επίσημα ότι έχουν απαλλαγεί από την πανώλη των χοίρων, είτε στα πλαίσια εξετάσεων που πραγματοποιούνται για τη μέτρηση της ανθεκτικότητας του ιού της πανώλης των χοίρων στις εκμεταλλεύσεις ή τις περιοχές στις οποίες πραγματοποιείται εμβολιασμός κατά της πανώλης είτε στα πλαίσια των εξετάσεων που πραγματοποιούνται για τη διάγνωση της ασθένειας.»

4. Στο άρθρο 3 παράγραφος 3, οι λέξεις «Η παράγραφος 2 εφαρμόζεται επίσης» αντικαθίσταται από τις λέξεις «Οι παράγραφοι 2 και 2α εφαρμόζονται επίσης».

5. Στο άρθρο 5, παρεμβάλλεται η ακόλουθη παράγραφος:

«1α. Στα πλαίσια της συμπληρωματικής δράσης, τα κράτη μέλη ανακοινώνουν στην Επιτροπή το νέο πρόγραμμα που προβλέπεται στο άρθρο 3α της οδηγίας 80/1095/ΕΟΚ και αυτό πριν από την έναρξη εφαρμογής της αλλά το αργότερο τρεις μήνες πριν από τη λήξη των αρχικών της προγραμμάτων. Εντούτοις, αυτή η τελευταία προθεσμία δεν ισχύει για τα κράτη μέλη που ήταν επίσημα απαλλαγμένα από την κλασική πανώλη των χοίρων και έχασαν αυτό το καθεστώς κατά τη διάρκεια της δράσης που προβλέπεται στο άρθρο 2 παράγραφος 1 επειδή εμφανίστηκε και εξακολουθεί να παρατηρείται η ασθένεια.»

6. Στο άρθρο 5 παράγραφος 2, οι λέξεις «του άρθρου 3 παράγραφοι 2 ή 3» αντικαθίστανται από «του άρθρου 3 παράγραφοι 2, 2α ή 3».

7. Στο άρθρο 5 παράγραφος 3 δεύτερη και τρίτη σειρά, οι λέξεις «παράγραφοι 1 και 2» αντικαθίστανται από τις λέξεις « παράγραφοι 1, 1α και 2».

8. Το άρθρο 8 καταργείται.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 22 Σεπτεμβρίου 1987.

Για το Συμβούλιο

Ο Πρόεδρος

L. TOERNAES

(1) ΕΕ αριθ. L 99 της 11. 4. 1987, σ. 16.

(2) ΕΕ αριθ. C 295 της 21. 11. 1986, σ. 5.

(3) ΕΕ αριθ. C 76 της 23. 3. 1987, σ. 169.

(4) ΕΕ αριθ. C 83 της 30. 3. 1987, σ. 3.

(5) ΕΕ αριθ. L 325 της 1. 12. 1980, σ. 5.